b'\n_START_ARTICLE_\nNitrometanas\n_START_PARAGRAPH_\nNitrometanas\xc2\xa0\xe2\x80\x93 vienas papras\xc4\x8diausi\xc5\xb3 organini\xc5\xb3 nitrojungini\xc5\xb3 (CH\xe2\x82\x83NO\xe2\x82\x82), klampokas labai polinis skystis, paprastai naudojamas kaip pramoninis tirpiklis (naudojamas, pvz., ekstrahavimui), reakcij\xc5\xb3 terp\xc4\x97, plaunamasis skiediklis. Organin\xc4\x97je sintez\xc4\x97je nitrometanas da\xc5\xbenai yra tarpinis produktas sintetinant farmacinius preparatus, pesticidus, sprogstam\xc4\x85sias med\xc5\xbeiagas, pluo\xc5\xa1t\xc4\x85 ir dangas. Nitrometanas naudojamas ir kaip degalai lenktyniniuose automobiliuose.\n_START_SECTION_\nPanaudojimas\n_START_PARAGRAPH_\nNitrometanas da\xc5\xbeniausiai naudojamas kaip stabilizatorius chlorint\xc5\xb3 tirpikli\xc5\xb3, kurie naudojami sausajame cheminiame valyme, puslaidininki\xc5\xb3 gamyboje, riebal\xc5\xb3 \xc5\xa1alinime. Nitrometanas naudojamas ir kaip akrilat\xc5\xb3 monomer\xc5\xb3 tirpiklis\xc2\xa0\xe2\x80\x93 pvz., gaminant cianoakrilat\xc5\xb3 klijus (pvz., vadinamuosius superglue).\n_START_SECTION_\nNitrometano dariniai\n_START_PARAGRAPH_\nOrganin\xc4\x97je sintez\xc4\x97je nitrometanas yra naudojamas kaip anglies grandini\xc5\xb3 sintez\xc4\x97s blokas. D\xc4\x97l r\xc5\xabg\xc5\xa1tingumo nitrometanas gali b\xc5\xabti deprotonuojamas, tod\xc4\x97l gali dalyvauti kondensacijos reakcijose, kokiose dalyvauja karbonilo junginiai._NEWLINE_Nitrometano dariniai yra tokios svarbios med\xc5\xbeiagos kaip pesticidai chlorpikrinas (Cl\xe2\x82\x83CNO\xe2\x82\x82), tris(hidroksimetil)nitrometanas (HOCH\xe2\x82\x82)\xe2\x82\x83CNO\xe2\x82\x82. Redukuojant pastar\xc4\x85j\xc4\xaf jungin\xc4\xaf gaunamas tris(hidroksimetil)aminometanas (CH\xe2\x82\x82OH)\xe2\x82\x83CNH\xe2\x82\x82), geriau \xc5\xbeinomas kaip pla\xc4\x8diai naudojamas buferis tris.\n_START_SECTION_\nNitrometanas kaip sprogstamoji med\xc5\xbeiaga\n_START_PARAGRAPH_\n1958\xc2\xa0m. bir\xc5\xbeelio 1 d. paai\xc5\xa1k\xc4\x97jo, kad nitrometanas yra detonuojanti sprogstamoji med\xc5\xbeiaga\xc2\xa0\xe2\x80\x93 tada susprogo gele\xc5\xbeinkelio cisterna su nitrometanu._NEWLINE_Atlikus tyrimus paai\xc5\xa1k\xc4\x97jo, kad nitrometanas galingesn\xc4\x97 sprogstamoji med\xc5\xbeiaga negu TNT, nors TNT detonacijos greitis ir brizanti\xc5\xa1kumas didesni. Abu \xc5\xa1ie sprogalai stinga deguonies, tod\xc4\x97l j\xc5\xb3 efektyvumas padid\xc4\x97ja sumai\xc5\xa1ius su oksidatoriumi, pvz., amonio nitratu._NEWLINE__NEWLINE_Grynas nitrometanas yra nejautri sprogstamoji med\xc5\xbeiaga, kurios detonacijos greitis yra apie 6200 m/s. \xc4\xae nitrometan\xc4\x85 dedama inhibitori\xc5\xb3, kad suma\xc5\xbeinti nepageidautin\xc5\xb3 rei\xc5\xa1kini\xc5\xb3. Sp\xc4\x97jama, kad cisterna su nitrometanu sprogo d\xc4\x97l adiabatinio suspaudimo, kas pasitaiko visoms skystoms sprogstamosioms med\xc5\xbeiagoms. Taip b\xc5\xabna, kai skystyje esantys oro burbuliukai staiga padid\xc4\x97jus sl\xc4\x97giui staigiai suspaud\xc5\xbeiami ir u\xc5\xbekaista. Manoma, kad ta cisterna sprogo staiga u\xc5\xbedarius vo\xc5\xbetuv\xc4\x85, d\xc4\x97l ko staiga pa\xc5\xa1oko sl\xc4\x97gis._NEWLINE_Nitrometanas gali b\xc5\xabti mai\xc5\xa1omas su amonio nitratu, kuris veikia kaip oksidatorius, ir taip sudaromas sprogstamasis mi\xc5\xa1inys ANNM.'